শামসুজ্জামান খান: আমি এটা গভীরভাবে মনে করি। আমি এখানে ইয়েটসের কথাও বলব। ইয়েটসও বড় মাপের কবি। তিনি আয়ারল্যান্ডের লোকজ উপাদান সংগ্রহ করেছেন, এবং গভীরভাবে কাজ করেছেন। ওই জায়গায় যেতে না পারলে তার পক্ষে ক্লাসিক রচনা, উন্নত কিছু রচনা করা সম্ভব হতো না। আমি মনে করি, আমাদের দেশে যে ক্লাসিক একটা উপন্যাস হলো না, মহাকাব্যিক একটা উপন্যাস হলো না, কেউ লিখতে পারলেন না, তার কারণ হলো, তারা সমাজের উপরি কাঠামোর ব্যাপারটুকুই জানেন। ফোকের মধ্যে হলো গোটা দেশের ইতিহাস, ঐতিহ্য, সংস্কৃতির শাঁস থাকে, খুব বিচিত্র বিষয় থাকে। সেইটা আনতে পারলে তলস্তয় হওয়া যায়। সেইটা আনতে পারলে দস্তয়েভস্কি হওয়া যায়। শেক্সপিয়র, শেক্সপিয়রে প্রচুর লোকজ ঐতিহ্য আছে। জীবনানন্দ দাশের মধ্যে প্রচুর আছে। বেহুলা থেকে শুরু করে কত বিষয় তার মধ্যে এসে গেছে।